’n Kerskrans is ’n maklike manier om ’n feestelike gevoel in die Kerstyd te skep. Hier is van die mooiste Kerskranse en wenke vir hoe om jou eie een te maak.
Kerskranse van wingerdlote is vryelik beskikbaar by die meeste blomwinkels. Druk jou stempel daarop af met blomme uit jou tuin en ’n groot strik daarby!
Die kombinasie van groen appels en spierwit hondsrose en rankrosies maak ’n treffende krans. Gebruik ’n sirkel bloemisteskuim met ’n plastiekraam as basis en monteer die appels daarop met lang (22,5 cm-) spykers wat stewig in die skuim gedruk is. Vleg nou die blomme en loof tussendeur om die prentjie te voltooi.
Sny droë takkies in eweredige lengtes en maak die punte skerp met ’n mes. Verf die punte bloedrooi, met ’n strook wit daaronder – dit lyk kompleet soos Kersvader se baard! Plak dit met ’n gompistool in ’n sirkel aan ’n draadraamwerk vas (jy kan dun draad gebruik om dit stewiger te maak) – en siedaar: ’n indrukwekkende Kerskrans vir jou voordeur.
Wanneer jy jou wingerdprieel snoei, bind die lote met ’n helder lint in ’n krans vas terwyl dit nog sag is. Dit sal so hard word en dan kan jy dit versier. Gebruik bloemistekleefband om helderkleurige blomme aan die krans te heg vir jou Kerstafel, jou tuinpartytjie, ’n troue, die blommemeisie.
2. Druk die deurweekte blokke in die ringhouer en sny die oortollige stukke af. Gebruik die kabelstroppe om dit in posisie te hou.
3. Begin jou krans deur groenigheid soos die fynbostakkies in die skuimring te druk (jy kan dit die aand voor die tyd doen). Maak seker die skuim bly deurentyd klam. Druk die krismisrose en ander blomme wat gouer verlep op Kersdag in die ring.
Die deur is klaar rooi geverf vir die feestyd! Hang jou krans van fynbos aan die deur om verder welkom te sê. Gebruik nat bloemisteskuim vir die fynboskrans.
Selfs die krans van vetplante uit die tuin kan die buitehek feestelik laat lyk. Jy kan die plante ná die feestyd weer gaan plant. Gebruik ’n sterk basis, soos doringdraad of ’n wingerdkrans, om die vetplante aan vas te maak.
Dis tyd vir vrolik wees en Okasie het dié kranse van gekleurde linte gemaak. Sit ’n blom of meer by as jy dit nog feesteliker wil hê.
Bêre al jou kurkproppe deur die jaar vir ’n vrolike Kerskrans in verskillende skakerings. Lym die proppe op ’n kartonbasis vas om die krans struktuur te gee en die ronde fatsoen te behou.